Žiadosť o financovanie z ISPA pre projekt:
Odborná pomoc pre Ministerstvo životného prostredia SR pre prípravu investičných projektov vo vodnom hospodárstve.

Hlavným cieľom žiadosti je získanie odbornej pomoci pri vypracovávaní kompletných žiadostí, vrátane všetkých príloh nevyhnutných pre ďalšie financovanie z ISPA, pri príprave tendrovej dokumentácie podľa štandardov nevyhnutných na realizáciu opatrení ISPA a pri zvyšovaní odbornej kapacity štruktúr zodpovedných za programovanie ISPA.

Odborná pomoc pre prípravu projektov by sa mala týkať nasledovnej skupiny projektov, navrhnutých pre programovacie obdobie 2002-2003:

1.	Trebišov – región Južný Zemplín – zásobovanie pitnou vodou (možnosť kanalizácie)
2.	Svidník – Medzianky – zásobovanie pitnou vodou
3.	Povodie Hnilec – zásobovanie pitnou vodou a kanalizácia
4.	Povodie Hornád – zásobovanie pitnou vodou a kanalizácia
5.	Povodie Torysa – čistenie odpadových vôd a kanalizácia
6.	Región Záhorie –čistenie odpadových vôd a kanalizácia
7.	Región Trnava –čistenie odpadových vôd a kanalizácia

Uvedený zoznam projektov je indikatívny a je závislý na vývoji projektov v projektovej databáze. Hociktorý z projektov môže byť nahradený iným projektom schváleným Pracovnou skupinou ISPA v prípade, že sa zmení jeho spôsobilosť (oprávnenosť) alebo uskutočniteľnosť.

Odborná pomoc preskúma prístupné informácie o navrhnutých projektoch a preštuduje ich stav resp. predpoklady v súvislosti s požiadavkami investične náročných smerníc EÚ o vode (Smernica ES 98/83/EC o vode, Smernica ES 91/217/EEC o úprave mestských odpadových vôd a najmä Rámcová smernica ES 2000/60/EC o vode). Následne sa zistí stupeň súladu s uvedenými požiadavkami a určia sa investičné potreby v súvislosti s implementáciou nových zariadení alebo generálnou opravou existujúcich. Vypracujú sa návrhy nových opatrení pre financovanie z ISPA vrátane odhadu nákladov.

Iná odborná pomoc

Pre zachovanie kontinuity programovania ISPA aj pre programovanie Kohézneho fondu, sú potrebné nižšie uvedené aktivity, ktoré prispejú k vytvoreniu dostatočnej zásoby projektov. Posilnenia programovacích kapacít oddelenia ISPA a odborné zdokonalenie personálu takisto prispejú k hladkému prechodu z programovania v rámci ISPA na prípravu projektov v rámci Kohézneho fondu. 

8.	Štúdia: Investičné potreby pre implementáciu Rámcovej smernice o vode na Slovensku
9.	Seminár: Zapojenie verejno-súkromného partnerstva do vodného sektora na Slovensku
10.	Všeobecné opatrenie zaručujúce efektívne riadenie a implementáciu projektu: Odborné usmerňovanie pri prechode z programovania v rámci  ISPA na programovanie v rámci Kohézneho fondu
11.	Špeciálne opatrenie zaručujúce efektívne riadenie a implementáciu projektu: Finančné a ekonomické aspekty projektov životného prostredia
12.	Špeciálne opatrenie zaručujúce efektívne riadenie a implementáciu projektu: Posilnenie kapacity Ministerstva životného prostredia pre správne vypracúvanie projektov v sektore vodného hospodárstva

Ciele jednotlivých častí Inej odbornej pomoci:

•	Štúdia: Investičné potreby pre implementáciu Rámcovej smernice o vode na Slovensku
Štúdia vedúca k posúdeniu investičných potrieb pre implementáciu plánov Integrovaného manažmentu povodí najdôležitejších tokov Slovenska bude obsahovať analýzu súčasného stavu vo vodnom sektore, revíziu dostupnej dokumentácie, štúdií, výstupov z iných projektov, prehľad najdôležitejších orgánov a organizácií, ich záujmových území a stav po ukončení transformačného procesu VaK. Po zhodnotení stavu životného prostredia experti vypracujú predbežnú štúdiu uskutočniteľnosti so zreteľom na Rámcovú smernicu o vode vrátane odhadov investičných nákladov, preverenia vhodnosti financovania z dostupných programov (ISPA, SAPARD, Phare CBC, Kohézny fond, Štrukturálne fondy, MFI a iné). Uvedená analýza vytvorí základ na tvorbu databázy nových projektov. Experti pripravia manuál na správny postup pri tvorbe plánov Integrovaného manažmentu povodí.

•	Seminár: Zapojenie verejno-súkromného partnerstva do vodného sektora na Slovensku
Po preštudovaní celkovej databázy projektov a zistení stavu transformovaných vodárenských spoločností bude vypracovaný predbežný scenár databázy verejno-súkromného partnerstva, v ktorom budú špecifikované podmienky zaručujúce plnenie verejnej funkcie súkromným sektorom, zodpovedajúci legislatívny rámec a regulačné podmienky pre partnerstvo vrátane aspektov:

•	rovnosť príležitostí pre všetky relevantné subjekty pôsobiace vo vodnom hospodárstve
•	rešpektovanie pravidiel voľnej súťaže pri udeľovaní koncesií
•	rešpektovanie pravidiel voľnej súťaže pri uzatváraní investičných zmlúv
•	rešpektovanie koncesných podmienok
•	absencia neprimeranej odmeny za kapitál

V druhom kroku sa uskutoční seminár pre dotknutú verejnosť a inštitúcie (vodárenské spoločnosti, banky, konzultantské firmy), kde experti odbornej pomoci poskytnú odborné konzultácie účastníkom semináru so zameraním na všetky aspekty verejno-súkromného partnerstva.

•	Všeobecné opatrenie zaručujúce efektívne riadenie a implementáciu projektu: Odborné usmerňovanie pri prechode programovania v rámci  ISPA na programovanie v rámci Kohézneho fondu
Opatrenie vyžaduje vytvorenie účinného programovacieho rámca a vytvorenie prevádzkovej informačnej siete s vhodnou databázou. Dôležitý bude tréning zameraný na programovanie s mierne odlišným zameraním a vytvorenie základného súboru postupov (zber dát z regiónov, ich spracúvanie a vyhodnocovanie, tvorba a prioritizácia projektov, ich posudzovanie, a pod.). Vnútorné postupy sa budú dolaďovať vo vzťahu k budúcemu organizačnému usporiadaniu. Experti budú pôsobiť ako poradcovia v otázkach správnych postupov, správnej tvorby databázy projektov a pripravia zaškolenie a odborné semináre pre pracovníkov Ministerstva životného prostredia SR.

•	Špeciálne opatrenie zaručujúce efektívne riadenie a implementáciu projektu: Finančné a ekonomické aspekty projektov životného prostredia
Skúsenosti z niekoľkoročnej praxe ukazujú nedostatok teoretických vedomostí a schopností v oblasti štandardných postupov vyžadovaných európskou komisiou na lokálnej úrovni. Je evidentné, že metodiku je potrebné vysvetliť a trénovať na prípadových štúdiách. Experti budú mať za úlohu zvýšiť kompetentnosť personálu na oddelení ISPA na požadovanú úroveň. Tréningový seminár pre personál ISPA sa uskutoční za účelom vysvetlenia najkomplikovanejších otázok pomocou metódy „learning by doing“ a bude vydaný Praktický manuál.

•	Špeciálne opatrenie zaručujúce efektívne riadenie a implementáciu projektu: Posilnenie kapacity Ministerstva životného prostredia pre kvalitnejšie vypracovanie projektov v sektore vodného hospodárstva
Pretrvávajúci nedostatok vysoko kvalifikovaných pracovníkov ohrozuje absorbčnú kapacitu SR v oblasti životného prostredia. Transfer know-how prostredníctvom posilnenia personálu programovacieho oddelenia ISPA 2 pracovníkmi (1 zahraničný a 1 lokálny expert) podporí a zabezpečí vysokú úroveň zvládnutia každodenných odborných úloh programovacieho oddelenia. Od odbornej pomoci sa očakáva pomoc personálu ISPA pri kvalifikovanom preskúmavaní projektov aby sa zabezpečila ich oprávnenosť v súlade s podmienkami finančného nástroja ISPA a v strednodobom horizonte umožniť hladký prechod na programovanie Kohézneho fondu. Odborná pomoc zabezpečí know-how pre prácu s legislatívou EÚ a odbornú zdatnosť pri jej praktickom uplatňovaní v technických riešeniach.

Celková čiastka požadovaná z ISPA pre financovanie odbornej pomoci pre prípravu projektov (7 projektov) a inej odbornej pomoci (5 komponentov) je 2 240 000 €, čo predstavuje 100% celkových oprávnených nákladov.